Евтим Евтимов
Любовта е детство

chitanka.info

Любовта е детство. Аз сега

искам мост за тебе да направя

от онази шарена дъга,

грейнала над южните морави.

Премини по моста, премини —

давам ти земята за наследство.

Няма никой да ме обвини,

че те лъжа. Любовта е детство.

Всичките изгряващи звезди

аз на тебе подарявам само —

да засветят в твоите гърди

и да пламне чувството голямо.

Погледни звездите, погледни —

давам ти небето за наследство.

Няма никой да ме обвини,

че те лъжа. Любовта е детство.

Пролетна река отвъд шуми

и в очите ми дълбоко свети.

Всички мои пътища вземи,

да намериш първа бреговете.

С ветровете ми дотам стигни —

давам ти морето за наследство.

Няма никой да ме обвини,

че те лъжа. Любовта е детство.

И дано така да продължи —

ту стаена, ту пък поривиста.

Ако има между нас лъжи,

те са детски и остават чисти.

Дай ръката си за всички дни —

давам ти аз песен за наследство.

Няма никой да ме обвини,

че те лъжа. Любовта е детство.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.